Tožba, vložena 31. maja 2024 – Syndicat National des Artistes Tatoueurs et des professionnels du tatouage in Auville/Komisija
(Zadeva T-294/24)
Jezik postopka: francoščina
Stranke
Tožeči stranki: Syndicat National des Artistes Tatoueurs et des professionnels du tatouage (Étampes, Francija), Cyril Auville (Pariz, Francija) (zastopnik: F. Di Vizio, odvetnik)
Tožena stranka: Evropska komisija
Predlogi
Tožeči stranki Splošnemu sodišču predlagata, naj:
primarno
tožečima strankama plača odškodnino v višini
30.000 EUR za finančno škodo (promet + ugled);
10.000 EUR za premoženjsko škodo (zastaranje materiala);
10.000 EUR za nepremoženjsko škodo;
podredno
zaradi nezakonitosti uredbe izključi njeno uporabo ali naloži vse ustrezne ukrepe za sanacijo njene nezakonitosti;
uredbo zaradi njene nezakonitosti razglasi za nično;
vsekakor
Evropski komisiji naloži plačilo stroškov v višini 5000 EUR.
Tožbeni razlogi in bistvene trditve
Tožeči stranki v utemeljitev tožbe glede Izvedbene uredbe Komisije (EU) 2020/2081 z dne 14. decembra 2020 o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede snovi v črnilih za tetoviranje ali trajnih ličilih navajata tri tožbene razloge.
Prvi tožbeni razlog: neobstoj ocene učinkov na zdravje.
Tožeči stranki trdita, da poročila, uporabljena za vzbuditev dvoma o zdravstveni varnosti črnil, temeljijo zgolj na dvomljivih približkih in predpostavkah in je v njih ugotovljeno le negotovo tveganje raka. Ti dvomi namreč niso utemeljeni z nobeno epidemiološko študijo in v nobeni taki študiji ni ugotovljeno vzročno-posledično razmerje na široki ravni med tetovažami in rakom. Trdita, da ni nobene študije, ki bi kazala na obstoj vzročne zveze med tetoviranjem in kožnim rakom. Poudarjata tudi, da nobena znanstvena študija ne omogoča opredelitve migracije nanodelcev, ki ostanejo v tetovaži, po telesu ali kratko- in srednjeročnih učinkov teh delcev.
Drugi tožbeni razlog: kršitev načela enakosti.
Po mnenju tožečih strank naj bi bilo tetovatorjem prepovedano uporabljati 27 pigmentov, čeprav ista prepoved naj ne bi veljala za zdravstvene delavce, ki uporabljajo iste proizvode.
Tretji tožbeni razlog: kršitev svobode gospodarske pobude.
____________